18. ΠΡΑΞΙΣ ΥΠΟΥΡΓΙΚΟΥ  ΣΥΜΒΟΥΛΙΟΥ Αριθ.77  της 22/23  Ιουν. 1978 (ΦΕΚ  Α΄103) Περί αναστολής προσλήψεων πάσης φύσεως προσωπικού δημοσίων υπηρεσιών, νομικών προσώπων δημοσίου δικαίου κλπ. Λαβόν υπ’ όψιν: α.Τας διατάξεις του άρθρ.1 του Νόμ.400/1976 «περί Υπουργικού Συμβουλίου και Υπουργείων». β.Τας κρατούσας δημοσιονομικάς συνθήκας και την επιβαλλομένην εντεύθεν περιστολήν, κατά το δυνατόν, δαπανών εις τον δημόσιον τομέα, αποφασίζει: 1.Αναστέλλεται μέχρι τέλος Δεκεμβρίου 1978 η πρόσληψις πάσης φύσεως προσωπικού εις τας Δημοσίας υπηρεσίας εν γένει, εις τα οιασδήποτε μορφής νομικά πρόσωπα δημοσίου δικαίου, εις τας δημοσίας επιχειρήσεις, εις πάσης φύσεως και μορφής οργανισμούς επιχορηγουμένους υπό του Κράτους ή υπό νομικών προσώπων δημοσίου δικαίου. Δεν θεωρείται ως νέα πρόσληψις, δια την εφαρμογήν της παρούσης, τυχόν ανανέωσις ληγούσης συμβάσεως ή θητείας υπηρετούντος υπαλλήλου. 2.Της κατά την προηγουμένην παράγραφον αναστολής εξαιρούνται: Α)Προσλήψεις του προβλεπομένου υπό του άρθρ.6 του Νόμ.445/1976 προσωπικού προς εξυπηρέτησιν των αναγκών συνδέσεως Ελλάδος μετά της ΕΟΚ, ως και του αναγκαιούντος δια την εφαρμογήν σχεδίων εκτελουμένων τη συνεργασία Διεθνών Οργανισμών και χρηματοδοτουμένων υπό της Διεθνούς Τραπέζης ή άλλων Διεθνών Χρηματοδοτικών Οργανισμών προσωπικού. Β)Προσλήψεις του πάσης φύσεως εκπαιδευτικού προσωπικού της ανωτάτης, ανωτέρας, μέσης, τεχνικής, επαγγελματικής και στοιχειώδους εκπαιδεύσεως. Γ)Προσλήψεις γεωπόνων και κτηνιάτρων. Δ)Προσλήψεις ιατρικού, παραϊατρικού και νοσηλευτικού προσωπικού. Επίσης τεχνικού βοηθητικού προσωπικού, των νοσηλευτικών ιδρυμάτων. Ε)Προσλήψεις τεχνικών υπαλλήλων πάσης κατηγορίας δια τας ανάγκας της σεισμοπλήκτου περιοχής Θεσσαλονίκης. 3.Μέχρι τέλος Δεκεμβρίου 1978 αναστέλλεται ωσαύτως η διαδικασία της καθ’ οιονδήποτε τύπον θεσπίσεως διατάξεων δια των οποίων ιδρύονται θέσεις εις τας εν παρ.1 της παρούσης υπηρεσίας εν γένει ή τροποποιούνται οπωσδήποτε αι περί καταστάσεως του προσωπικού αυτών κείμεναι διατάξεις. 4.Όμοιον μέτρον αναστολής προσλήψεων και ιδρύσεως νέων θέσεων θεσπίζεται παραλλήλως και εις τας υπό του Κράτους ή υπό νομικών προσώπων δημοσίου δικαίου ελεγχομένας Τράπεζας και άλλας επιχειρήσεις, καθώς και εις τας ανωνύμους εταιρείας των οποίων η πλειοψηφία των μετοχών ανήκει εις το Δημόσιον ή εις νομικά πρόσωπα δημοσίου δικαίου ή εις υπό τούτων ελεγχομένους ή επιχορηγουμένους οργανισμούς. 5.Μετά την λήξιν ισχύος της παρούσης θα εξακολουθούν να εφαρμόζονται αι σχετικαί με την αναστολήν προσλήψεων διατάξεις της υπ’ αριθ.11/18.1.1977 Πράξεως του Υπουργικού Συμβουλίου. 